钦定古今图书集成/理学汇编/学行典/第055卷 > 易经 > 《系辞上》
## 钦定古今图书集成/理学汇编/学行典/第055卷 > 易经 > 《系辞上》

“安土敦乎仁”，故能“爱。”

〈本义〉随处皆安。而无一息之不仁。故能不忘其济物之心。而仁益笃。盖仁者爱之理。爱者仁之用。故其相为表里如此。〈大全〉问“程子‘安土敦乎仁，故能爱’。”曰：“安，是随所居而安，在在处处皆安。若自家不安，何以能爱！敦，只是笃厚，去尽己私，纯是天理，更无夹杂，充足盈满，方有个敦厚之意。只是仁而又仁，敦厚于仁，故能爱。惟安土，敦仁，则其爱自广。　安土者，随寓而安也；敦乎仁者，不失其天地生物之心也。安土而敦乎仁，则无适而非仁矣”，所以能爱也。仁者乐山之意，于此可见。

又

仁者见之谓之仁。

〈大全〉朱子曰：“万物各具是性，但气禀不同，各以其性之所近者窥之，故仁者只见得他发生流动处，便以为仁。”

又

显诸仁，藏诸用。

〈本义〉《显》，自内而外也。《仁》谓造化之功，德之发也。《藏》、自外而内也。《用》谓机缄之妙，业之本也。〈大全〉或问勉斋黄氏曰：“《本义》云：‘显自内而外，藏自外而内’。窃疑造化之功，固有自内而外，机缄之妙，何以见其自外而内？”曰：“仁本是在内，以其发出在外，故谓之自内而外；用本是在外，以其收藏归内，故谓之自外而内。如春夏之生长万物，便是‘显诸仁；至秋冬则收敛成实，便是‘藏诸用；春夏是显秋冬所藏之仁，秋冬是’’”藏，春夏所显之用也。